Številka: 900 – 158/2011 - 3

Datum: 10. 06. 2011

 **Z A P I S N I K**

**6. seje** Sveta Četrtne skupnosti Moste (ČS Moste), ki je potekala kot razširjena seja skupaj s krajani in predstavniki društev, šol, itd. (kot Evropski oz. Moščanski dan sosedov) v torek, dne 07. 06. 2011 ob 16.15 uri na dvorišču-parkirišču TE-TOL, Toplarniška 19, Ljubljana.

NAVZOČI ČLANI SVETA: Danica SIMŠIČ, Manica BORENOVIĆ, Jožica VIRANT, Breda

 PŠAG, Mira KLJUČANIN, Radmila ŠEŠIČ, Igor BOLE, Jure MATOH, Stanislav

 MARKOJA, Stanislava Marija FERENČAK MARIN, Mitja ZAPLATIL, Elvis BALTIČ

OSTALI NAVZOČI: Nataša Livojevič (predsednica VK ČS Moste), predstavniki TE-TOL

 (direktor Blaž Košorok, svetovalka za odnose z javnostmi Doris Kukovičič Lakič),

 okoli 22 drugih posebnih gostov, okoli 120 krajanov, Darja Gogala in Vera Sinčič –

 obe SLS MU MOL.

OPRAVIČILI: dr. Branka Berce Bratko, Jakob Lojk, Andrej Torkar, Miha Mohorko

Sejo je pričela predsednica. Od 17 članov jih je bilo navzočih 12. Ker je bila seja sklepčna, je predlagala

**dnevni red:**

1. Priprava na izvedbo seje – druženje s krajani (Evropski oz. Moščanski dan sosedov),
2. Pomoč društvom, šolam, drugim pri pripravi okolja za predstavljanje dejavnosti in programov dela,
3. Druženje in klepetanje z udeleženci ob prigrizku in napitku.

Predlogov, pripomb ali razprave ni bilo.

Navzočih je bilo 12 članov, opredeljenih je bilo 12 članov, za predlagani dnevni red je glasovalo 12 članov. Predsednica je ugotovila, da je bil

**DNEVNI RED 6. SEJE SVETA ČS MOSTE SPREJET.**

**AD 1 - Priprava na izvedbo seje – druženje s krajani (Evropski oz. Moščanski dan sosedov - EDS)**

Predsednica je navzočim ponovila razdelitev nalog, vsak je prevzel svojo zadolžitev. Nekateri so prejeli tudi rumene majice, ker jih še niso.

**AD 2 - Pomoč društvom, šolam, drugim pri pripravi okolja za predstavljanje dejavnosti in programov dela**

Pričelo se je s pripravo okolja dneva sosedov za sodelujoče – 22 posebnih gostov EDS, in sicer so sodelovanje najavili in tudi prišli na prireditven prostor:

* MOL z evropskim projektom CIVITAS ELAN-»Spet ta gneča«, za večjo zanimivost so pripeljali tudi avtobus mestnega prometa,
* JP Snaga za svetovanje o ločenem zbiranju odpadkov s poudarkom na novem načinu, ki se ga poskusno uvaja na Kodeljevem,
* Dom starejših občanov Fužine z dejavnostmi doma za zunanje starejše krajane in z domačo kulinarično ponudbo (jabolčne zavitke), pripeljali so tudi najstarejše in manj pokretne stanovalce s kombiji in osebnimi vozili, drugi iz DSO so prišli peš,
* Klub Gaja s predstavitvijo kluba in revije Gaja ter svetovanjem o negi in oskrbi rastlin, saj je ČS Moste želela s programom »Vrtiček v vsak kotiček« osveščati krajane o pomenu vegetacije v ožjem okolju prebivanja (balkonih, terasah, okenskih policah, itd.), predvsem prikazati tudi možnosti vzgoje zelenjave na manjših prostorih (kot lončnice: paradižnik, paprika, laški fižol, začimbe, itd.),
* BŠD Fužine za promocijo športa in rekreacije - balinanja, petanke,
* otroci OŠ Vide Pregarc s krajšo gledališko predstavo in folklornimi plesi,
* Društvo invalidov Moste s predstavitvijo svojega dela in domačo kulinariko,
* ŠD Moste za promocijo športa – skoki na ponjavi in prvine na parterju,
* KUD Mladost s predstavitvijo mednarodne kulinarike,
* Dom starejših občanov Moste s predstavitvijo ročnih del (spominki) in doma narejenimi sladkarijami,
* KID Lastovka z delavnico o možnostih likovne ustvarjalnosti,
* CSD Moste – Polje, Svetovalnica Fužine s svojimi programi in dejavnostmi za mlade ter z zabavnim kvizom o zdravju (za pravilne odgovore je bila nagrada jabolko),
* PGD Štepanjsko naselje s predstavitvijo svoje dejavnosti in prikaz veščin z vodo na zabaven način in kot tekmovanje z udeleženci prireditve, s posojo in postavitvijo miz in klopi za predstavitve društev,
* Policijska postaja Moste s predstavitvijo svoje dejavnosti, predstavitvijo veščin policijskih psov, itd.,
* Društvo tabornikov Črni mrav s postavitvijo šotorov in predstavitvijo taborniških spretnosti,
* Društvo tabornikov Zmajev rod s postavitvijo šotorov in prikazom taborniških veščin,
* Društvo SPM-skupnostni programi za mlade s postavitvijo ozvočenja in z delavnico za mlade o kreativnem preživljanju prostega časa (manj pred računalniki, več na dvorišču),
* NLB s finančnim svetovanjem,
* AROMAJA s svetovanjem o zdravju, fizioterapiji, o ljubezni do sebe, soljudi in domačih štirinožnih ljubljenčkov,
* knjižnica Jožeta Mazovca za promoviranje branja in brezplačnimi knjigami,
* TE-TOL s predstavitvijo prizadevanj za svetlobo in toploto v naših domovih.

Ko je bila večina prostora pripravljenega, ko so pričeli prihajati krajani, je zagodlo vreme. Nastala je ujma s hudim vetrom in dežjem v taki obliki, da so se lomili in podirali šotori, prevračale mize... V trenutku so bili vsi navzoči premočeni do kože. Prvi so odreagirali gasilci in taborniki, nato še vsi ostali: reševalo se je najstarejše in težje gibljive sosede iz DSO Fužine (v kombije in druge avte), otroke (kar na za promocijo namenjen avtobus, ki jih je nato odpeljal po domovih) in živali (predvsem policijskih kužkov in kužkov udeležencev prireditve), večina gostov in obiskovalcev je po reševanju odšla. Pomagali pa so vsi, tako da je bila v resnici prikazana in izvajana medsosedska pomoč in sodelovanje.

**AD 3 - Druženje in klepetanje z udeleženci ob prigrizku in napitku**

Ko je bilo poskrbljeno za najstarejše in otroke ter nato za občutljivo opremo, so najvztrajnejši gostje in obiskovalci nadaljevali z dnevom sosedov v podzemni garaži TE-TOL. To so bili predstavniki Društva invalidov Moste, del ekip DSO Fužine in DSO Moste, oboji taborniki, PGD Štepanjsko naselje, Društvo invalidov Moste, KID Lastovka, AROMAJA, Policijska postaja Moste, knjižnica Jožeta Mazovca, predstavniki TE-TOL, Svetovalnica Fužine, Društvo SPM, KUD Mladost, ostalo je tudi okoli 120 občanov poleg članov Sveta ČS Moste in dveh koordinatork. Predstavniki TE-TOL so izvedli kviz znanja o energetiki, izvajal se je nastop policijskih psov oz. prikaz njihovih veščin, ki so se jim pridružili tudi kužki občanov, ki so prikazali svoje znanje pasjih vragolij, izvajane so bile tudi vse predstavitve gostov in njihovih dejavnosti, ponujena je bila vsa pripravljena kulinarika in pijača. Predsednica se je preko megafona zahvalila vsem, ki so požrtvovalno pomagali pri reševanju ljudi, živali in opreme, pri preseljevanju prireditve v podzemno garažo, predvsem pa vodstvu TE-TOL, ki je garažo ponudilo v zatočišče in prireditveno uporabo. Druženje in klepetanje ter nato pospravljanje podzemne garaže se je zavleklo do 23.00 ure.

Zapisala:

Darja Gogala,

koordinatorka VI

 Stanislava Marija FERENČAK MARIN

 predsednica Sveta Četrtne skupnosti Moste

 Mestne občine Ljubljana